Αγαπημένα μας παιδιά!

Δε χρειάζεται να σας πούμε ξανά πόσο μας λείπετε!!! Ευχόμαστε και ελπίζουμε να επιστρέψουμε γρήγορα στην κανονικότητά μας! Μέχρι τότε, όμως, θα σας κρατάμε απασχολημένους/ες με ποικίλες δραστηριότητες εκπαιδευτικού χαρακτήρα, έτσι ώστε να μη …βαριέστε ποτέ!

Είναι γεγονός ότι έχουμε εντυπωσιαστεί με το ενδιαφέρον σας και την ανταπόκρισή σας στις διαδικτυακές εργασίες που σας αναθέτουμε! Και περισσότερο έχουμε εντυπωσιαστεί με την ικανοποιητικότατη ανταπόκρισή σας! Σας αξίζουν πολλά μπράβο!!!

Ωστόσο, θα κάνουμε ένα διάλειμμα μερικών ημερών για να αντιληφθούμε - έστω κι έτσι – ότι οι μέρες που έρχονται είναι διαφορετικές από τις προηγούμενες, γιατί είναι γιορτινές!

Το φετινό Πάσχα θα είναι σίγουρα πολύ διαφορετικό από όσα έχουμε ζήσει ως σήμερα και ευχόμαστε να μη χρειαστεί να ξαναζήσουμε κι άλλο τέτοιο Πάσχα σε συνθήκες …καραντίνας, μακριά από τα αγαπημένα μας πρόσωπα και την ανοιξιάτικη φύση!

Για τη δραστηριότητα αυτή, λοιπόν, έχετε αρκετό χρόνο στη διάθεσή σας, γιατί η προθεσμία αποστολής της είναι **μέχρι τη Δευτέρα 27 Απριλίου 2020 (αυστηρά).**

Η εργασία σας – σε αρχείο word – πρέπει να αποσταλεί με τον γνωστό πια τρόπο. (Β1, Β3: [foteino@gmail.com](mailto:foteino@gmail.com) και Β2, Β4: [adoniadikaia@gmail.com](mailto:adoniadikaia@gmail.com) ). **Προσοχή: δεν θα υποβάλετε την εργασία σας μέσω της πλατφόρμας e – class.** Θα μας τη στείλετε στα παραπάνω e - mails.

**Οι εργασίες στο εξής θα αναρτώνται μόνο στην e – class (με τη συχνότητα που αναφέρουμε σε κάθε μάθημα),αλλά ο τρόπος αποστολής των εργασιών σας παραμένει ο ίδιος, δηλαδή το e – mail.**

Αν δυσκολεύεστε με το word, μπορείτε να γράψετε την εργασία στο τετράδιο σας, να τη φωτογραφήσετε και να μας τη στείλετε σε αρχείο jpg (φωτογραφίας).

Προτιμούμε το αρχείο word, γιατί - πέραν της δικής μας διευκόλυνσης – η επεξεργασία κειμένου σε Η/Υ αποτελεί για σας εξάσκηση σε μια δεξιότητα, η οποία θα σας χρησιμεύσει οπωσδήποτε στο μέλλον. Επιπλέον, με τη χρήση του ορθογράφου, δεν κάνετε ορθογραφικά λάθη!!!

Η δραστηριότητα με την οποία θα ασχοληθείτε αυτή τη φορά σχετίζεται με ένα λογοτεχνικό κείμενο, το οποίο έχουμε επεξεργαστεί στην τάξη, το «Να σαι καλά δάσκαλε» (σελ. 32 – 35).

Αν δεν θυμάστε το κείμενο, ξαναδιαβάστε το.

Στη συνέχεια, γράψτε μια δική σας ιστορία εντάσσοντας σ΄ αυτήν το παρακάτω δημοτικό τραγούδι. Πρόκειται για ένα τραγούδι νυφιάτικο, που το τραγουδούσαν (και το χόρευαν) στους γάμους. Σας επισημαίνουμε ότι και στους σύγχρονους γάμους γίνονται γλέντια, στα οποία τα δημοτικά τραγούδια και οι παραδοσιακοί χοροί αποτελούν αναπόσπαστο μέρος τους.

Κινητοποιήστε λοιπόν τη φαντασία σας και φτιάξτε μια ιστορία που να έχει ήρωες, περιπέτεια, ανατροπές, έντονο συναίσθημα… Η ιστορία σας μπορεί να διαδραματίζεται είτε στη σύγχρονη είτε σε παλιότερη εποχή. Ο αριθμός λέξεων που θα χρησιμοποιήσετε θα είναι περίπου 300. Ο αριθμός τους πρέπει να αναγράφεται στο τέλος του κειμένου σας υποχρεωτικά. (Το word έχει τη δυνατότητα να κάνει αυτόματη καταμέτρηση λέξεων).

<https://www.domnasamiou.gr/?i=portal.el.songs&id=736>

Σήμερα λάμπει ο ουρανός, σήμερα λάμπει η μέρα  
σήμερα στεφανώνεται αϊτός την περιστέρα.

Ένα τραγούδι θε να πω απάνου στο ρεβίθι  
χαρά στα μάτια του γαμπρού που διάλεξαν τη νύφη.

Ένα τραγούδι θε να πω απάνου στο κεράσι  
να ζήσ’ η νύφη κι ο γαμπρός, να ζήσει, να γεράσει.

Ένα τραγούδι θε να πω απάνου στο λεμόνι  
να ζήσ’ η νύφη κι ο γαμπρός κι οι συμπεθέροι όλοι.

( <https://www.youtube.com/watch?v=IIZMwsJNSzo> : σε μια άλλη παραλλαγή)

……………………………………………………………………………………………………………………………

Δεν χρειάζεται να σας πούμε για άλλη μια φορά πόσο μας λείπετε…

Ελπίζουμε όλοι στην οικογένειά σας να είστε υγιείς και δυνατοί και η φετινή – αλλιώτικη – Ανάσταση να φωτίσει και να ζεστάνει την ψυχή σας, να ζωντανέψει τα συναισθήματά σας και να σας εμπνεύσει αισιοδοξία και όνειρα!

Αντωνία Δικαιάκου – Χαρά Φωτεινοπούλου

Υ.Γ. Για οτιδήποτε χρειαστείτε είμαστε πάντα διαθέσιμες (το ξέρετε άλλωστε!) και στα κοινωνικά δίκτυα (messenger, Instagram κλπ)!

Υ. Γ.2 Μια εξαιρετική κινηματογραφική ταινία, η οποία πραγματεύεται την επίδραση που μπορεί να έχει στο χαρακτήρα και το μέλλον των εφήβων η προσωπικότητα και οι μέθοδοι διδασκαλίας ενός καθηγητή είναι η «Dead poets society» (Ο κύκλος των χαμένων ποιητών, 1989) με τον Robin Williams. Είναι μια πολύ καλή επιλογή, αν είστε κινηματογραφόφιλοι και μπορείτε να τη βρείτε στο διαδίκτυο. Την προτείνουμε!

8ο Γυμνάσιο Νέας Σμύρνης

13 - 4 -2020